ΑΝΩΤΑΤΗ ΣΧΟΛΗ ΠΑΙΔΑΓΩΓΙΚΗΣ



ΚΑΙ ΤΕΧΝΟΛΟΓΙΚΗΣ ΕΚΠΑΙΔΕΥΣΗΣ

# ΑΣΠΑΙΤΕ

**ΕΤΗΣΙΟ ΠΡΟΓΡΑΜΜΑ ΠΑΙΔΑΓΩΓΙΚΗΣ ΚΑΤΑΡΤΙΣΗΣ (ΕΠΠΑΙΚ)**

Μάθημα: Παιδαγωγική και Φιλοσοφία της Παιδείας

**Το έργο και η συμβολή του Friedich Froebel στην εξέλιξη της παιδαγωγικής σκέψης**

****

Φοιτητές/τριες :**Μπίτου Μαρία**

**Τέζα Μαρία**

**Τσολάκη Χρυσάνθη**

**Κωνσταντινίδου Παρασκευή**

**Υπεύθυνη Μαθήματος: Πλιόγκου Βασιλική**

**Θεσσαλονίκη, 2024**

**Περίληψη**

Το έγγραφο αναφέρεται στη ζωή, το έργο και τη συμβολή του Friedrich Froebel στην παιδαγωγική επιστήμη, εστιάζοντας ιδιαίτερα στην προσχολική εκπαίδευση. Ο Froebel, ιδρυτής του πρώτου νηπιαγωγείου, ανέπτυξε τη θεωρία ότι το παιχνίδι είναι βασικό μέσο μάθησης για τα παιδιά, προωθώντας τη δημιουργικότητα και την αυτοέκφραση. Τα "δώρα" του – εκπαιδευτικά υλικά – αποτέλεσαν τη βάση της βιωματικής μάθησης, ενώ οι παιδαγωγικές του προσεγγίσεις έδωσαν έμφαση στη συνεργασία και την κοινωνικοποίηση.

Το έργο του συνδέεται με τη φιλοσοφία του παιδοκεντρισμού και ενέπνευσε μελλοντικούς παιδαγωγούς, όπως η Μαρία Μοντεσσόρι. Οι μέθοδοί του, που συνδυάζουν το παιχνίδι με την ανάπτυξη δεξιοτήτων, θεωρούνται ακόμα και σήμερα θεμέλιο της σύγχρονης προσχολικής εκπαίδευσης.

**Λέξεις – κλειδιά**

Froebel, νηπιαγωγείο, παιδαγωγική, προσχολική ηλικία, «τα δώρα»,

**Περιεχόμενα**

[1. ΕΙΣΑΓΩΓΗ 5](#_Toc316590470)

[2. Η ζωή του Friedrich Froebel 6](#_Toc316590474)

[2.1 Βιογραφικά στοιχεία του Froebel 7](#_Toc316590475)

[2.2 Η φοιτητική ζωή στο Πανεπιστήμιο της Jena 7](#_Toc316590475)

[2.3 Η αναζήτηση εργασίας και η γνωριμία με τον Pestalozzi 9](#_Toc316590476)

[2.4 Κίλχαου, το πρώτο σχολείο του Froebel 9](#_Toc316590476)

[2.5 Η ζωή στην Ελβετία 9](#_Toc316590476)

[2.6 Η επιστροφή στη Γερμανία και ο θάνατος του 9](#_Toc316590476)

[3. Το παιδαγωγικό έργο του Froebel](#_Toc316590485) 5

[3.1 Τα «δώρα» του Froebel 7](#_Toc316590485)

[4. Η σημασία του έργου του Froebel στην παιδαγωγική επιστήμη 12](#_Toc316590486)

[4.1 Η συμβολή του Froebel στην εξέλιξη της παιδαγωγικής σκέψης 12](#_Toc316590486)

[Επίλογος 16](#_Toc316590509)

[ΒΙΒΛΙΟΓΡΑΦΙΚΗ ΑΝΑΦΟΡΑ 16](#_Toc316590509)

**1. ΕΙΣΑΓΩΓΗ**

**2. Η ζωή του Friedrich Froebel**

Ο Froebel (1782-1852) θεωρείται ο ιδρυτής του νηπιαγωγείου («παιδικός κήπος») και θεμελιωτής της προσχολικής αγωγής καθώς συνέβαλε στην ανάπτυξη της οργανωμένης και θεσμικής εκπαίδευσης της προσχολικής ηλικίας. Στην ενότητα αυτή θα αναφερθούμε στη ζωή του Froebelαπό την παιδική του ηλικία μέχρι τo θάνατο του.

**2.1. Βιογραφικά στοιχεία τουFroebel**

Ο Friedrich Wilhelm August Froebel γεννήθηκε στις 21 Απριλίου του 1782 στο Οberweissbach, ένα χωρίο στο δάσος της Θουριγγίας στην κεντρική Γερμανία. Ο πατέρας του ήταν πάστορας της ορθόδοξης Λιθουρανικής ενορίας, γεγονός που τον κρατούσε πολύ απασχολημένο όσον αφορά την φροντίδα και την αφοσίωση στα παιδιά του. Μετά το θάνατο της μητέρας του, εννέα μήνες μετά τη γέννηση του, ο πατέρας του Froebel ξαναπαντρεύτηκε όταν αυτός ήταν στην ηλικία των τεσσάρων ετών. Παρόλα’ αυτά η θετή του μητέρα δεν του έδειξε ιδιαίτερη αγάπη καθώς κύριο μέλημα της ήταν η ανατροφή των δικών της παιδιών (Sauerbrey, 2015). Το γεγονός αυτό σε συνδυασμό με την αδιαφορία του πατέρα του επηρέασαν αρνητικά τον Froebel ο οποίος μεγαλώνοντας δεν ήταν ιδιαίτερα κοινωνικός και εξωστρεφής. Στην ηλικία των δέκα ετών ο Froebelυιοθετείται από τον αδερφό της μητέρας του, επίσης πάστορα, αλλά με περισσότερη ανοχή και καλοσύνη απέναντι του. Ταυτόχρονα άρχισε να φοιτά και σε σχολείο αρρένων όπου ένιωθε περισσότερη άνεση και αποδοχή συγκριτικά με το σχολείο θηλέων που τον είχε εγγράψει ο πατέρας ο οποίος πίστευε ότι θα λάβει καλύτερη εκπαίδευση σε αυτό (Weston, 1998).Έπειτα, το 1797 σε ηλικία δεκαπέντε ετών μαθήτευσε για δύο χρόνια σε έναν δασολόγο ονόματι Herr Witz. Ο Froebel κατά τη διάρκεια της μαθητείας δίπλα στον Witz και αξιοποιώντας τα βιβλία του διεύρυνε τις γνώσεις του για την βοτανολογία, την δασοκομία, την χωρομέτρηση, την γεωμετρία και τα μαθηματικά καθώς και την αγάπη του για την φύση (Peerzanda, 2016).

**2.2. Η φοιτητική ζωή στο Πανεπιστήμιο της Jena**

To 1799 o Froebel άρχισε να φοιτά στο Πανεπιστήμιο της Jenaστο Τμήμα Φυσικών Επιστημών όπου εκεί σπούδαζε παράλληλα και ο αδερφός του στο τμήμα της Ιατρικής Σχολής. Ο Froebel επιθυμώντας να αποκτήσει περαιτέρω προσόντα στο πεδίο της διαχείρισης των δασών παρακολούθησε αρκετά μαθήματα πάνω στο συγκεκριμένο αντικείμενο και έγινε μέλος της τόσο της Ορυκτολογικής Εταιρείας όσο και την Εταιρείας Φυσικών Επιστημών. Έδειξε περισσότερο ενδιαφέρον σε μαθήματα που αφορούσαν την τάξη και την ταξινόμηση, όπως το μάθημα των φυσικών επιστημών και της γεωμετρίας ενώ επηρεάστηκε από το κίνημα του γερμανικού ιδεαλισμού και των εκπροσώπων του, Richte και Schelling. Δυστυχώς το 1801 λόγω των οικονομικών προβλημάτων που αντιμετώπιζε ο Froebel αναγκάστηκε να επιστρέψει σπίτι του στο Oberweissbach για να φροντίσει τον άρρωστο πατέρα του ο οποίος απεβίωσε ένα χρόνο αργότερα (Peezanda, 2016; Weston, 1998). Από το 1802 ο Froebel έκανε διάφορες δουλείες όπως του τοπογράφου και του γραμματέα όπου αποφάσισε το 1805 να ταξιδέψει στην Φρανκφούρτη για να σπουδάσει Αρχιτεκτονική.

**2.3. Η αναζήτηση εργασίας και η γνωριμία με τον Pestalozzi**

Κατά τη διάρκεια της αναζήτησης του για επαγγελματική αποκατάσταση αποδέχτηκε μια πρόσκληση να διδάξει σε σχολείο της Φρανκφούρτης, στο οποίο ήρθε για πρώτη φορά σε επαφή τις παιδαγωγικές ιδέες του Heinrich Pestalozzi. Ο Pestalozzi (1746–1827) έβλεπε το παιδί ως μια ύπαρξη με μεγάλη λανθάνουσα δυναμική και έμφυτη επιθυμία για μάθηση. Οι εκπαιδευτικοί ενθάρρυναν τη φυσική περιέργεια και την τάση των παιδιών να εξερευνούν τον κόσμο γύρω τους – μια τολμηρή και πρωτοποριακή προσέγγιση για την Ευρώπη της εποχής, όπου τα μικρά παιδιά συνήθως καλούνταν να υπομένουν ατελείωτες διαλέξεις και να αφιερώνουν ώρες σε αποστήθιση. Έπειτα από δύο χρόνια διδασκαλίας στη Φρανκφούρτη, ο Froebel πέρασε την περίοδο 1808-1810 κοντά στον Pestalozzi, διδάσκοντας στο σχολείο του Yverdon και επηρεάστηκε σημαντικά από αυτόν. Οι ιδέες του Pestalozzi αντικατοπτρίζονται στο πρώτο σημαντικό έργο του. Froebel*, «Η Αγωγή του Ανθρώπου»* The Education of Man. Ο Froebel διαπίστωσε ότι το παιχνίδι αποτελεί μια απαραίτητη αναπτυξιακή φάση για την ολοκληρωμένη εκπαίδευση του παιδιού, ενεργοποιώντας τη φαντασία και τις σωματικές του δραστηριότητες, ώστε να εξερευνήσει τα ενδιαφέροντά του. Παρόλο που σήμερα αυτή η αντίληψη είναι ευρέως αποδεκτή, την εποχή εκείνη, στις αρχές του 19ου αιώνα, θεωρήθηκε καινοτόμα, καθώς το παιχνίδι θεωρούνταν άσκοπη ενασχόληση και τα παιδιά αντιμετωπίζονταν σαν μικρογραφίες ενηλίκων που έπρεπε σύντομα να γίνουν παραγωγικά μέλη της κοινωνίας. Η γνωριμία του Froebel με τις φιλοσοφικές αρχές και μεθόδους του Pestalozziκαι οι προσωπικές του εκπαιδευτικές ιδέες για την ανάπτυξη των μικρών παιδιών τον οδήγησαν σε ένα νέο κύκλο σπουδών στο Πανεπιστήμιο του Γκετινγκεν το 1811.

**2.4. Κιλχάου, το πρώτο σχολείο του Froebel**

Το 1816 ιδρύει το Γενικό Γερμανικό Εκπαιδευτικό Ινστιτούτο στην πόλη Γκρισχαϊμ στο ομοσπονδιακό κρατίδιο της Έσσης το οποίο ένα χρόνο αργότερα μεταφέρεται στο Κιλχάου, ένα άλλο μικρό χωρίο στη περιοχή του Ρουντολστατ. Η διδασκαλία στο Κίλχαου γινόταν σε μια ατμόσφαιρα οικογενειακής θαλπωρής, προσφέροντας εκπαίδευση και φροντίδα σε μαθητές όλων των ηλικιών. Η αίσθηση εμπιστοσύνης και οικειότητας κυριαρχούσε, ενισχύοντας τη φυσική και πνευματική ανάπτυξη του ατόμου. Η εκπαιδευτική προσέγγιση επικεντρωνόταν στη συνολική διαμόρφωση του ανθρώπινου χαρακτήρα, δίνοντας έμφαση σε ηθικές και θρησκευτικές αξίες, βοηθώντας τον μαθητή να ενταχθεί συναισθηματικά τόσο στην ομάδα όσο και στην οικογένεια. Το πρόγραμμα εκπαίδευσης δεν περιοριζόταν μόνο στη θεωρητική γνώση αλλά περιλάμβανε εκπαιδευτικά παιχνίδια, κατασκευές και αθλήματα, καθώς και εργασία στο αγρόκτημα του σχολείου, το οποίο λειτουργούσε ως πηγή αυτοσυντήρησης. Η προσέγγιση αυτή εξέφραζε την ενότητα «φύσης», «πνεύματος», «επιστήμης» και «εκπαίδευσης», με τον Froebel να επιδιώκει μια ενιαία βάση που θα συνέδεε την επιστημονική γνώση με την εκπαίδευση (Κυργιαννή, 2014).To 1818 ο Froebelπαντρεύεται στο Βερολίνο την Wilhelmine Hoffmeister όπου έζησαν μαζί μέχρι τον θάνατό της το 1839, χωρίς να αποκτήσουν παιδιά.

**2.5. Η ζωή στην Ελβετία**

Με την οικονομική κρίση του 1831 ο Froebel μετακομίζει στην Ελβετία όπου ιδρύει ένα σχολείο στο Wartensee και ένα ακόμα τον επόμενο χρόνο στο Willisau της Λουκέρνης.To 1833 γίνεται διευθυντής ενός Ορφανοτροφείου στο Burgdof ο οποίο είχε διευθύνει προγενέστερα ο Pestalozzi. Μέσω αυτής την θέσης ο Froebel άρχισε να αναγνωρίζει τη μεγάλη σημασία που είχε το περιεχόμενο σπουδών της προσχολικής εκπαίδευσης το οποίο αποτελούσε το θεμέλιο λίθο της μετέπειτα εκπαίδευσης των μαθητών (Weston, 1998). Έτσι άρχισε να κατανοεί ότι έπρεπε να αναπτύξει μία εκπαιδευτική προσέγγιση για τα παιδιά η οποία να προσφέρει υποστήριξη και καθοδήγηση κατά τη διάρκεια του παιχνιδιού.

**2.6. Η επιστροφή στη Γερμανία και ο θάνατος του**


Το 1836 ο Froebel επιστρέφει με τη γυναίκα του πίσω στη Γερμανία όπου μετακομίζουν ένα χρόνο μετά στο Bad Blankenburg μια μικρή πόλη της Θουριγγίας. Την περίοδο αυτή ο Froebel αφοσιώθηκε πλήρως στη προσχολική αγωγή και άρχισε να δημιουργεί τα δικά του εκπαιδευτικά παιχνίδια. Τον Ιούνιο του 1839 ιδρύει το «Ίδρυμα παιχνιδιού και δραστηριοτήτων» όπου δημιουργεί και πειραματίζεται με παιδαγωγικά υλικά που αφορούν το παιχνίδι των παιδιών. Το 1840 μετονομάζεται το «Ίδρυμα παιχνιδιού και δραστηριοτήτων» σε Γενικό Γερμανικό Νηπιαγωγείο «General German Kindergarden» το οποίο ανοίγει επίσημα στις 28 Ιουνίου, ονομασία την οποία εμπνεύστηκε καθώς περπατούσε μία μέρα στο βουνό. Η ονομασία «κήπος παιδιών» συνδυάζει περίτεχνα το ανθρώπινο στοιχείο (παιδί) με το φυσικό (κήπος)και μπορεί να ερμηνευτεί ως «κήπος παιδιών» ή «κήπος για τα παιδιά». Επίσης ο όρος «Γενικό» υποδήλωνε ότι το νηπιαγωγείο δεν παρείχε μόνο ένα ολοκληρωμένο εκπαιδευτικό πρόγραμμα με ευρεία διάσταση, αλλά απευθυνόταν και στο ευρύ κοινό, ανεξάρτητα από την κοινωνική θέση ή τάξη της οικογένειας ή του παιδιού.

Το 1840 υπήρχαν πάνω από 600 προσχολικά ιδρύματα σε διάφορες χώρες της Ευρώπης, όπως τα σχολεία νηπίων του Samuel Wilderspin και άλλες δομές για μικρά παιδιά. Με την εκβιομηχάνιση στη Μ. Βρετανία, η ίδρυση παιδικών σταθμών αυξήθηκε, αλλά ελάχιστοι ήταν σχεδιασμένοι για τις ανάγκες των παιδιών. Οι περισσότεροι παιδαγωγοί δεν είχαν την απαραίτητη εκπαίδευση και κατάρτιση για να παρέχουν κατάλληλη φροντίδα και εκπαιδευτική στήριξη στους μικρούς μαθητές, γεγονός που δυσχέραινε την ποιοτική ανάπτυξη της προσχολικής αγωγής. Αυτή η έλλειψη εκπαιδευμένων επαγγελματιών για την προσχολική ηλικία αντιμετωπίστηκε μόνο με την ίδρυση του πρώτου νηπιαγωγείου, που σήμανε την αρχή για μία πιο οργανωμένη εκπαίδευση των παιδιών αυτής της ηλικίας. O Froebel κατανοώντας την έλλειψη εκπαίδευσης στους/στις επαγγελματίες νηπιαγωγούς ταξίδεψε σε διάφορες πόλεις με σκοπό να εκπαιδεύσει και να διαδώσει τις ιδέες του για το παιχνίδι των παιδιών κυρίως στη Δρέσδη και στο Αμβούργο της Γερμανίας. Παράλληλα με την παροχή εκπαιδευτικών σεμιναρίων, ο Froebel οργάνωσε τη διαδικασία απασχόλησης των νηπιαγωγών του. Μέσω ενός συνεργατικού δικτύου ανταποκριτών που ανέπτυξε κυρίως με αλληλογραφίας, διασφάλισε την άμεση επαγγελματική ένταξη του εκπαιδευμένου προσωπικού σε υφιστάμενες και νέες δομές. Απόρροια αυτού, το επάγγελμα του/της νηπιαγωγού καθιερώθηκε και, ανατρέχοντας στο παρελθόν, αναδεικνύεται ως ένα από τα πρώτα επαγγέλματα για γυναίκες σε παγκόσμιο επίπεδο κατά τον 19ο αιώνα. Ο Froebel απεβίωσε το 1852 σε ηλικία 70 ετών, την ίδια περίοδο που άρχισαν να ιδρύονται τα πρώτα νηπιαγωγεία εκτός Ευρώπης και θάφτηκε στο τόπο όπου δραστηριοποιήθηκε τα τελευταία του χρόνια, στο Λίμπενσταϊν (Sauerbrey, 2016; Peerzada, 2016).

**3. Το παιδαγωγικό έργο του Froebel**

Με βάση την παρατήρηση της φύσης και τα στάδια της ανθρώπινης ανάπτυξης, το πρόγραμμα του Froebel ενσωμάτωνε αρχές που προωθούσαν την αυτονομία, τη δραστηριοποίηση και την κοινωνική αλληλεπίδραση, περιλαμβάνοντας ποικίλες δραστηριότητες προσωπικής έκφρασης. Πρωταρχικός στόχος της φρεμπελιανής μεθόδου είναι να οδηγήσει το παιδί στην αυτογνωσία, στην κατανόηση των ανθρώπινων σχέσεων, της φύσης και του κόσμου, καθώς και στην επίγνωση του Θεού ως πηγή ύπαρξης. Το παιχνίδι, ως η πιο σημαντική μορφή αυτοέκφρασης, βρισκόταν στο κέντρο του προγράμματος, αναπτύσσοντας την κίνηση, τις δεξιότητες και τις συμβολικές και δημιουργικές ικανότητες του παιδιού. (Baidya, Mondal & Saha, 2014).Πιο συγκεκριμένα το σύστημα αγωγής του Froebel περιλάμβανε α) τα δώρα και τις απασχολήσεις β) τις υπαίθριες δραστηριότητες στον κήπο και τη φύση και γ) το παιχνίδι σε ομάδες ενσωματωμένα σε ένα αναλυτικό πρόγραμμα που συνδυάζει τις δικές του φιλοσοφικές ιδέες για την αγωγή των νηπίων και τις παιδαγωγικές θεωρίες που αφορούν το παιχνίδι. (Johansson, 2022).

Επιπρόσθετα, ο Froebel έδωσε ιδιαίτερη σημασία στα ρυθμικά τραγούδια και στα παιχνίδια μεταξύ παιδιού-μητέρας τα οποία επιδρούσαν θετικά στη μεταξύ τους σχέση. Έτσι, αναλύοντας τις καθημερινές τους εμπειρίες, έγραψε τραγούδια και μουσικές ασκήσεις που ενώ είχαν σχεδιαστεί αρχικά για το σπίτι, χρησιμοποιήθηκαν στη συνέχεια και στα σχολεία, αποτελώντας ακόμα και σήμερα σημαντικό εκπαιδευτικό εργαλείο της προσχολικής εκπαίδευσης (Efe, Koleva, &Atasoy, 2018).

**3.1. Τα «δώρα» του Froebel**



Τα «δώρα» και οι «ασχολίες» του Froebel αποτελούνταν από μια σειρά γεωμετρικών υλικών και καθημερινών αντικειμένων, σχεδιασμένων να υποστηρίζουν την ανάπτυξη των παιδιών στα νηπιαγωγεία του. Τα γεωμετρικά «δώρα» ξεκινούσαν με τρισδιάστατα σχήματα, προχωρούσαν σε επίπεδα και γραμμές και κατέληγαν σε σημεία, ενώ οι «ασχολίες» ακολουθούσαν την αντίστροφη πορεία – από μικρά στοιχεία, όπως φασόλια, σε επίπεδα, καταλήγοντας σε δημιουργίες όγκων, όπως ο πηλός. Τα «δώρα» περιλάμβαναν πλεκτές μπάλες για μωρά και οικοδομικό υλικό, ενώ οι «ασχολίες» περιλάμβαναν ποικίλες δραστηριότητες, όπως ραπτική, πλέξιμο, δίπλωμα και τρύπημα χαρτιού, ζωγραφική, κατασκευές με ξυλάκια και μπιζέλια και ξυλουργική. Όλα αυτά θεωρούνταν ως αλληλένδετα στοιχεία μιας ολιστικής εκπαιδευτικής προσέγγισης. (Johansson, 2022; Dovey, 2020)

Τα δώρα του Froebel προωθούν τη μάθηση μέσα από το παιχνίδι και τη δημιουργική έκφραση. Ο Froebel πίστευε ότι κάθε παιδί έπρεπε να έχει την ευκαιρία να ανακαλύψει τον κόσμο μέσω των αισθήσεων και της φυσικής του περιέργειας. Μέσω αυτών των υλικών, τα παιδιά έχουν τη δυνατότητα να εκφραστούν ελεύθερα, να πειραματιστούν και να κατανοήσουν τον κόσμο γύρω τους με τρόπο βιωματικό και διασκεδαστικό.

Η συμβολή των δώρων στην παιδαγωγική σκέψη είναι σημαντική, καθώς έθεσαν τα θεμέλια για την προσέγγιση της μάθησης μέσω της χειραγώγησης αντικειμένων και της ανακάλυψης, κάτι που εξακολουθεί να αποτελεί βασική αρχή στην προσχολική εκπαίδευση σήμερα.

**4. Η σημασία του έργου του Froebel στην παιδαγωγική επιστήμη**

Ο Friedrich Froebel αποτέλεσε μια από τις πιο εξέχουσες φυσιογνωμίες στην ιστορία της παιδαγωγικής και θεωρείται ο θεμελιωτής του σύγχρονου Νηπιαγωγείου. Μέχρι την εποχή του, δεν υπήρχε πρόβλεψη για την εκπαίδευση παιδιών κάτω των 7 ετών, καθώς επικρατούσε η αντίληψη ότι τα παιδιά αυτής της ηλικίας δεν είχαν την ικανότητα να αναπτύξουν κοινωνικές ή νοητικές δεξιότητες.

Για τον Froebel, ήταν ζωτικής σημασίας τα παιδιά προσχολικής ηλικίας να αποκτήσουν συνείδηση του εαυτού τους μέσα από την προσωπική τους δραστηριότητα, την αναζήτηση λύσεων σε προβλήματα και τη χαρά που πηγάζει από την ελεύθερη δημιουργία (Χαρίτος, 1998). Βάσισε τη θεωρία του στο παιχνίδι, το οποίο θεωρούσε φυσική ανάγκη κάθε παιδιού για δραστηριότητα. Η ιδέα του για το Νηπιαγωγείο αποτέλεσε έναν συνδυασμό των φιλοσοφικών προσεγγίσεων των Fichte, Pestalozzi και Rousseau, ενώ ο ίδιος υπήρξε ο πρώτος που ανέπτυξε μια συστηματική θεωρία για την εκπαίδευση στην προσχολική ηλικία με σαφή και εφαρμόσιμες πρακτικές.

Ο Froebel υποστήριζε ότι, για να διαμορφωθούν οι έννοιες στη σκέψη ενός μικρού παιδιού, πρέπει να προηγηθούν οι εμπειρίες, οι παραστάσεις, οι αντιλήψεις και οι φανταστικές αναπαραστάσεις. Χωρίς αυτές, οι έννοιες παραμένουν απλώς αποδεκτές επιδράσεις από εξωτερικούς παράγοντες (Γαβαλάς, 1969). Επίσης, ο Froebel πίστευε στη θεμελιώδη ενότητα της ζωής στο σύμπαν και θεωρούσε ότι η ανθρώπινη ανάπτυξη βασίζεται στον νόμο της ενότητας. Η ιδέα της «εσωτερικής σύνδεσης» αποτέλεσε κεντρικό άξονα στο παιδαγωγικό του σύστημα.

Ο Froebel θεωρούσε ότι, παρά την ποικιλομορφία και τις διαφοροποιήσεις των επιμέρους στοιχείων, όλα τα πράγματα είναι αμοιβαία συνδεδεμένα, και η ενότητα επιτυγχάνεται μέσα από την εναρμόνιση των αντιθέσεων. Αυτή η θεώρηση επηρέασε βαθιά τη φιλοσοφία της παιδαγωγικής του, η οποία διαμορφώθηκε υπό την επίδραση της εγγελιανής διαλεκτικής. Στο πλαίσιο αυτό, οι σχέσεις Φύσης, Ανθρώπου και Θεού αποτελούσαν τα βασικά θεμέλια της σκέψης του (Χατζηστεφανίδου, 2008).

Η φιλοσοφία του Froebel βασίστηκε σε έναν χριστιανικό πανθεϊσμό, ο οποίος ανέδειξε την ιδέα της σύνδεσης όλων των στοιχείων της φύσης – ζώων, φυτών και ορυκτών. Μέσω αυτής της προσέγγισης, ανέδειξε την αλληλεξάρτηση μεταξύ ζωντανών και άψυχων πραγμάτων, καλλιεργώντας στα παιδιά μια βαθιά εκτίμηση για τις φυσικές μορφές και τις αρμονίες τους. Με αυτόν τον τρόπο, το παιδί μαθαίνει να αντιλαμβάνεται τη νοητική και οργανική του σχέση με τον υλικό κόσμο (Κυργιαννή, 2014).

Στο πλαίσιο του φραιμπελιανού Νηπιαγωγείου, το παιδί δεν υιοθετεί έναν παθητικό ρόλο. Αντίθετα, αποφεύγεται η παροχή έτοιμων απαντήσεων. Ο Froebel έθεσε στο επίκεντρο την αυτόνομη σκέψη, την οποία θεωρούσε θεμέλιο της αγωγής, και προσπάθησε να αποτρέψει τη νοητική αδράνεια, ενθαρρύνοντας τη δράση μέσα από το Kindergarten. Εκεί όπου η παραδοσιακή παιδαγωγική απαιτούσε μία και μοναδική απάντηση, ο Froebel προωθούσε την πρωτοβουλία και την αυτονομία του παιδιού. Αντί να θέτει αυστηρά όρια μεταξύ δασκάλου και μαθητή, προωθούσε τη συνεργασία.

Η μάθηση, σύμφωνα με το φραιμπελιανό όραμα, πηγάζει από την ίδια τη φυσική παρόρμηση του παιδιού για δράση. Η έκφραση του παιδιού μετατρέπεται σε αυτοέκφραση, ενώ ο ρόλος του δασκάλου μεταβάλλεται από αυστηρά διδακτικός σε υποστηρικτικός και καθοδηγητικός. Στο φραιμπελιανό Νηπιαγωγείο, το παιδί βρίσκεται στο κέντρο της εκπαιδευτικής διαδικασίας. Ο Froebel υπήρξε ο πρώτος που προσέγγισε την έννοια της «παιδοκεντρικότητας», δίνοντας έμφαση στην πολύπλευρη εξέλιξη του παιδιού μέσα από την ευθυγράμμιση όλων των παιδαγωγικών και διδακτικών μεθόδων με τις ανάγκες και τις δυνατότητές του.

Η προσέγγιση του Froebel σχετικά με τη χρήση του παιχνιδιού ως εκπαιδευτική δραστηριότητα συνδέεται στενά με πολλές από τις αρχές που εφαρμόζονται στη σύγχρονη προσχολική εκπαίδευση. Το μοντέλο μάθησης μέσα από οργανωμένα παιχνίδια παραμένει εξαιρετικά σημαντικό για τη διαδικασία μάθησης των παιδιών ακόμα και σήμερα. Οι ιδέες του Froebel γύρω από το παιχνίδι μπορούν να χρησιμεύσουν ως αφετηρία για να κατανοήσουμε πώς μπορούμε να εκπαιδεύσουμε τα παιδιά και να τα ενθαρρύνουμε να συμμετέχουν ενεργά μέσω του παιχνιδιού.

**4.1 Η συμβολή του Froebel στην εξέλιξη της παιδαγωγικής σκέψης**

Ο Friedrich Froebel έπαιξε καθοριστικό ρόλο στη διαμόρφωση της παιδαγωγικής σκέψης, ιδιαίτερα μέσα από την εισαγωγή της ιδέας της προσχολικής εκπαίδευσης ως βασικού σταδίου για την ανάπτυξη του παιδιού. Μέσα από το έργο του, υπογράμμισε τη σημασία των πρώτων χρόνων ζωής για την ολιστική ανάπτυξη του ατόμου, αναγνωρίζοντας ότι αυτή η περίοδος είναι καθοριστική για τη συναισθηματική, γνωστική και κοινωνική πρόοδο του παιδιού. Η προσέγγισή του, που βασιζόταν στην αρχή ότι η εκπαίδευση πρέπει να προσαρμόζεται στις ανάγκες του παιδιού, άσκησε σημαντική επίδραση στις επόμενες παιδαγωγικές θεωρίες και έθεσε τα θεμέλια για τη σύγχρονη επιστήμη της παιδαγωγικής, ανοίγοντας τον δρόμο για πρωτοπόρους όπως η Μαρία Μοντεσσόρι και ο John Dewey.

Η έμφαση που δόθηκε στο ομαδικό παιχνίδι και τη συνεργασία μεταξύ των παιδιών συνέβαλε σημαντικά στην ανάπτυξη της κοινωνικής μάθησης και της κοινωνικοποίησης μέσω της εκπαιδευτικής διαδικασίας. Οι παιδαγωγικές προσεγγίσεις που επικεντρώνονταν στην ενίσχυση της αυτονομίας, της δημιουργικότητας και της εσωτερικής ανάπτυξης των παιδιών παραμένουν εξαιρετικά επίκαιρες, συνεχίζοντας να επηρεάζουν τη σύγχρονη προσχολική εκπαίδευση σε παγκόσμιο επίπεδο. Η επιτυχής και διαχρονικά ανθεκτική μέθοδος του Νηπιαγωγείου (Kindergarten), που χαρακτηριζόταν από δημιουργικότητα, παιχνίδι και ανακάλυψη μέσα από σχεδιασμένη δραστηριότητα, ενέπνευσε τον καθηγητή Mitchel Resnick από το Ινστιτούτο Τεχνολογίας της Μασαχουσέτης (MIT) να ιδρύσει μια ομάδα. Στόχος της ομάδας αυτής ήταν να επεκτείνει τη φιλοσοφία του Kindergarten σε μεγαλύτερα παιδιά και ενήλικες, υιοθετώντας μια προσέγγιση δια βίου μάθησης. Αυτή η φιλοσοφία αποτυπώθηκε εύγλωττα στο όνομα που επέλεξε ο Resnick για την ομάδα του: «Lifelong Kindergarten» (Νηπιαγωγείο για πάντα).

Ξεκινώντας από τη διαπίστωση ότι το νηπιαγωγείο αρχίζει να μοιάζει όλο και περισσότερο με τα υπόλοιπα σχολικά πλαίσια, ο Resnick (2007) πρότεινε ότι αυτή η τάση πρέπει να αντιστραφεί. Αντί να προσαρμόζεται το νηπιαγωγείο στο υπόλοιπο σχολείο, η σχολική εκπαίδευση και η καθημερινότητα γενικότερα θα έπρεπε να εμπνευστούν από τις αρχές του νηπιαγωγείου. Οι μέθοδοι που εφαρμόζονται εκεί, οι οποίες ενισχύουν τη δημιουργική σκέψη, ανταποκρίνονται καλύτερα στις προκλήσεις του 21ου αιώνα. Σε έναν κόσμο που χαρακτηρίζεται από συνεχείς αλλαγές και απρόβλεπτες καταστάσεις, ο άνθρωπος καλείται να επιδεικνύει ευρηματικότητα και προσαρμοστικότητα.

Για να ανταποκριθεί στις απαιτήσεις της σύγχρονης εποχής, ο μαθητής – «μαχητής της ζωής» – χρειάζεται να εξοπλιστεί με εργαλεία και δεξιότητες κατάλληλα για τις προκλήσεις του σήμερα. Ο Froebel, με τα "δώρα" του, αξιοποίησε τα υλικά της δικής του εποχής, όπως τα ξύλινα τουβλάκια, τα οποία είναι εξαιρετικά χρήσιμα για την κατανόηση βασικών εννοιών, όπως το σχήμα, το μέγεθος και ο αριθμός, στο πλαίσιο του νηπιαγωγείου. Ωστόσο, στις μεγαλύτερες τάξεις, όπου οι μαθητές αντιμετωπίζουν πιο σύνθετες ιδέες, απαιτούνται νέα μέσα και υλικά που ανταποκρίνονται στις ανάγκες ενός σύγχρονου μαθησιακού περιβάλλοντος.

Υιοθετώντας την άποψη ότι οι ψηφιακές τεχνολογίες μπορούν να επεκτείνουν τη μεθοδολογία του Νηπιαγωγείου σε μεγαλύτερες ηλικίες, ο Resnick και η ομάδα του στο MIT Media Lab, συνδυάζοντας τη φιλοσοφία των «δώρων» του Froebel με τις τεχνολογικές δυνατότητες του 21ου αιώνα, ανέπτυξαν το Scratch. Το Scratch είναι μια γλώσσα οπτικού προγραμματισμού για υπολογιστές, που προσφέρει ένα πολυμεσικό ψηφιακό περιβάλλον. Με βάση μια δομή εντολών που μοιάζει με χτίσιμο τουβλακίων (blocks), επιτρέπει τη διαχείριση γραφικών, ήχων και βίντεο. Μέσα από τη δημιουργία έργων στο Scratch, οι νέοι αποκτούν ουσιαστική γνώση μαθηματικών και πληροφορικής, ενώ παράλληλα εμβαθύνουν στη δημιουργική διαδικασία της τέχνης και του σχεδιασμού (Peppler & Kafai, 2009).

Η επιστροφή στο παρελθόν και η μελέτη της ιστορίας της πρώιμης παιδικής εκπαίδευσης, με σκοπό την άντληση στοιχείων που μπορούν να συμβάλουν στην πρόοδο της σύγχρονης εκπαίδευσης, αποτελεί βασικό άξονα της σκέψης του Berry (2013), ανώτερου λέκτορα στο Πανεπιστήμιο του Roehampton. Ο Berry (2013) επηρεασμένος από την ιδέα της ομάδας του Mitchel Resnick να χαρακτηρίσει το Scratch ως «Νηπιαγωγείο για πάντα», αναφέρεται στην κληρονομιά του Friedrich Froebel. Πιο συγκεκριμένα θεωρεί πως στη δουλειά του Γερμανού παιδαγωγού του 19ου αιώνα, μπορεί να διακρίνει κανείς στοιχεία που συνδέονται με τη διδασκαλία της πληροφορικής, ιδιαίτερα μέσω της γλώσσα προγραμματισμού, Scratch.

Ο Froebel είχε δημιουργήσει έναν «παιδικό κήπο», ένα περιβάλλον πλούσιο σε ερεθίσματα, όπου τα παιδιά μάθαιναν μέσα από την εξερεύνηση και την ανακάλυψη, αντί για την άμεση διδασκαλία. Ομοίως, στην εποχή μας, με τη χρήση σύγχρονων συσκευών και λογισμικών, όπως το Scratch, δημιουργούνται συνθήκες που καλλιεργούν τη φυσική περιέργεια των μαθητών, ενθαρρύνοντας την ενεργή συμμετοχή τους στη μάθηση.

Τα γεωμετρικά ξύλινα τουβλάκια του Froebel, πρόδρομοι των Lego, αποτελούν χαρακτηριστικό παράδειγμα εργαλείων που προάγουν τη δημιουργικότητα, την ανάπτυξη κινητικών δεξιοτήτων και τη συνεργασία. Στον ψηφιακό κόσμο, το Scratch λειτουργεί με παρόμοια λογική, καθώς προσφέρει στα παιδιά τη δυνατότητα να πειραματιστούν, συναρμολογώντας εικονικά τουβλάκια για να δημιουργήσουν τα δικά τους προγράμματα.

Ο Berry (2013) ισχυρίζεται πως ο προγραμματισμός θα μπορούσε να κατέχει σήμερα την ίδια κεντρική θέση που είχε το παιχνίδι στην εκπαιδευτική φιλοσοφία του Froebel. Όπως και το παιχνίδι, ο προγραμματισμός δίνει στα παιδιά την ευκαιρία να ελέγχουν τις ιδέες τους, να μαθαίνουν μέσα από τα λάθη τους, ενώ παράλληλα ενισχύει τη φαντασία, την ευελιξία και την κριτική σκέψη.

Ταυτόχρονα το Φρομπελιανό σύστημα παιδαγωγικής έχει γαλουχήσει δημιουργούς που διαμόρφωσαν τη σύγχρονη τέχνη, την αρχιτεκτονική και το design. Πολλοί από αυτούς υπήρξαν μαθητές των πρώτων νηπιαγωγείων που ακολουθούσαν τη φιλοσοφία του Friedrich Froebel. Ακόμα και σε περιπτώσεις όπου η επιρροή αυτή δεν ήταν απόλυτα άμεση, παραμένει αξιοσημείωτο ότι το κίνημα του «Νηπιαγωγείου», όπως το οραματίστηκε ο Froebel, έχει εμφανείς ομοιότητες με τις βασικές αρχές της σύγχρονης τέχνης και την παιδαγωγική προσέγγιση της ακαδημίας Bauhaus, που αποτέλεσε σημαντικό σταθμό για την εξέλιξη της μοντέρνας τέχνης και αρχιτεκτονικής.

Ο Brosterman (2002), στο έργο του «Επινοώντας το Νηπιαγωγείο», αναφέρει πως διάσημοι καλλιτέχνες, σχεδιαστές και αρχιτέκτονες, όπως οι Buckminster Fuller, Georges Braque, Piet Mondrian, Paul Klee, Wassily Kandinsky, Frank Lloyd Wright και Le Corbusier, επηρεάστηκαν καθοριστικά από την εκπαίδευσή τους σε Φρομπελιανά νηπιαγωγεία (Provenzo, 2019).

Ο Frank Lloyd Wright, στην αυτοβιογραφία του, εξηγεί πως η μητέρα του ανακάλυψε τα «Φρομπελιανά Δώρα» το 1876 στη Διεθνή Έκθεση της Φιλαδέλφειας. Μετά την επιστροφή της, απέκτησε ένα σετ «δώρων» για να τα χρησιμοποιήσει με τους γιους της. Ο Wright περιγράφει την επίδραση αυτών των παιχνιδιών στην παιδική του ηλικία, λέγοντας: «Ένας μικρός, μαγικός κόσμος χρωμάτων και σχημάτων γέμισε τα χέρια μου». Ο ίδιος αναγνώρισε ότι τα «δώρα» διαμόρφωσαν τη γνώση του για το χρώμα και ότι, μέσα από την ενασχόληση με το «Peas-Work», εισήχθη στις αρχές της σκελετικής δομής και της οργανικής σχέσης ανάμεσα στην αρχιτεκτονική και το φυσικό περιβάλλον (Frampton, 1999).

Τέλος, η σπουδαία παιδαγωγός Μαρία Μοντεσσόρι άντλησε έμπνευση για τη μέθοδό της από τα νηπιαγωγεία του Froebel, τον οποίο συχνά αναφέρει στο έργο της. Τόνιζε πως οι παιδαγωγοί πρέπει να προσαρμόζουν και να εξελίσσουν τα παιχνίδια-δώρα, λαμβάνοντας υπόψη τον τρόπο που παίζουν τα παιδιά στην κάθε εποχή. Στη Μοντεσσοριανή μέθοδο, το παιδί μαθαίνει βιωματικά, χρησιμοποιώντας όλες του τις αισθήσεις, ενώ η εκπαίδευση γίνεται χωρίς πιέσεις ή καταναγκασμούς. Ειδικά σχεδιασμένα αντικείμενα βοηθούν το παιδί να κατανοήσει έννοιες όπως το βάρος, τα χρώματα, οι ποσότητες και τα σχήματα, ενώ παράλληλα δίνεται έμφαση στην καλλιέργεια της δημιουργικότητας και της καλλιτεχνικής του έκφρασης μέσα από διάφορες δραστηριότητες.

Ακόμα και στις μέρες μας, συνεχίζουν να δίνουν ιδιαίτερη σημασία στις ιδέες του Froebel, με σκοπό την ανάπτυξη της κοινωνικής διάστασης της φύσης του παιδιού και την καλλιέργεια της διάθεσης για μάθηση. Το σημαντικότερο όφελος για το παιδί στο νηπιαγωγείο είναι η προετοιμασία του για τη μελλοντική πνευματική μάθηση, η οποία θα ακολουθήσει στην εκπαιδευτική του πορεία. Αυτό επιτυγχάνεται μέσω της μεθόδου της αγωγής μέσα από το παιχνίδι, της ενθάρρυνσης της αυτενέργειας και της δημιουργικής απασχόλησης με χειροτεχνίες. Εξίσου σημαντική είναι και η εμπλοκή των νηπίων στη μουσική. Στην παγκόσμια εκπαιδευτική κοινότητα, πολλά νηπιαγωγεία και σχολεία φέρουν το όνομα του και συνεχίζουν να λειτουργούν με βάση τις παιδαγωγικές αρχές του, προσαρμοσμένες στις ανάγκες της σύγχρονης εποχής.

**Επίλογος**

Συμπερασματικά, ο Friedrich Froebel υπήρξε πρωτοπόρος σε ποικιλία εκπαιδευτικών θεωριών, όπως η φυσική ανάπτυξη, η κινητική έκφραση, η αυτοέκφραση, η αυτόνομη δράση, η δημιουργικότητα και η κοινωνικοποίηση των παιδιών. Οι φιλοσοφικές του ιδέες για την εκπαίδευση είχαν σημαντική επίδραση όχι μόνο στις θεωρητικές πτυχές αλλά και στις πρακτικές της. Ο τρόπος σκέψης και οι προσεγγίσεις του διαμόρφωσαν το έδαφος για την παιδοκεντρική εκπαίδευση που ακολούθησε μετά τους Rousseau και Montessori, παρέχοντας μια ισχυρή βάση για την προσχολική εκπαίδευση, πάνω στην οποία βασίστηκαν χιλιάδες προσχολικά ιδρύματα σε όλο τον κόσμο, με σεβασμό στην ελευθερία και τον αυθορμητισμό των παιδιών.

**ΒΙΒΛΙΟΓΡΑΦΙΚΗ ΑΝΑΦΟΡΑ**

Armytage, W.H.G. (1952). Friedrich Froebel: A Centennial Appreciation. *History of Educational Journal,* 3(4), 107-113.

Berry, M. (2013). *Computing: it’s not just what we teach but how we teach it*. British Computer Society.

Baidya, M.N.,Mondal, A.& Saha, A. (2015). Educational thoughts of Friedrich William A. Froebel: A Theoritical Study. *International Journal of Applied Research,* 1(2), 135-137.

Dovey, H. (2020). *Froebel’s principles and practice today. A Froebelian approach:* Froebel Trust.

Efe, R., Koleva, I.,& Atasoy, E. (2018)..The Friedrich Froebel Approach. In Ahmetoglou, E.,& Ildiz, I.G. *Recent Researches in Education* (pp.355-366). Cambridge Scholars Publishing.

Johansoon, J-E. (2022). Didactic and Curriculum in ECEC from a Froebelian standpoint. *Global Education Review*, 9(2), 67-82.

Peerzada, N. (2016). Educational Ideas of Friedrich August Froebel. *International Journal of Scientific Research and Education*, 4(2), 4983- 4988.

Sauerbey, U. (2016). Froebelian Pedagogy ŋ Historical Perspectives on an Approach of Early Childhood Education in Germany. *Talent Development for International Education*, 167-196.

Weston, P. (1998). *Friedrich Froebel, his Life, Times & Significance*, London: University of Roehampton.

<https://www.communityplaythings.co.uk/learning-library/articles/friedrich-froebel?srsltid=AfmBOoo34suw0H7wStepRzpPHbUUQmQWDHMa5bHGcw9gwWt34kbYLaCG>

Βασάλος, Δ.Π., & Μωραϊτης, Κ. (2022). Διατρέχοντας την ιστορία της εκπαίδευσης και της τέχνης: Από τον Friedrich Froebel και τον Piet Mondrian στις σύγχρονες εφαρμογές*. Culture - Journal of Culture in Tourism, Αrt and Education,*2(5), 48-66.  <https://doi.org/10.26220/cul.4311>.

Κοκκινάκη, Κ. (2022). Η σύνδεση της προσχολικής εκπαίδευσης του Froebel με το προκαταρκτικό μάθημα του Johanne’s Itten στο Bauhaus Οι επιρροές της διδακτικής του στη μοντέρνα τέχνη και αρχιτεκτονική.*Culture - Journal of Culture in Tourism, Αrt and Education,*2(1), 1-10.

Κυργιαννή, Μ. (2014).*Οι παιδαγωγικές απόψεις του Fr. Fröbel και της M. Montessori για την προσχολική αγωγή και η διάχυσή τους στην ελληνική εκπαιδευτική πραγματικότητα.*